Per Larsen (KF), 2025-05-06:
Tak for det, formand, og stor tak til Enhedslisten for at sætte fokus på kvindesygdomme, som jo har været underprioriteret i alt, alt for mange år.
Det er jo med store konsekvenser for de kvinder, som er blevet fejet af banen med udsagn om, at sådan er det at være kvinde, eller at sådan er det at have menstruation.
Vi har endda hørt læger bekræfte, at kvinder igennem tiden er blevet betragtet som hysteriske.
Jeg har arbejdet med sundhedspolitik i rigtig mange år, men det er først her de seneste par år, at det rigtig er gået op for mig, at vi virkelig har et kæmpestort problem i forhold til kvindesygdomme.
Sygdommen endometriose, som jo har været drøftet meget her, rammer omkring 10 pct. af kvinder.
Det blev jeg først bekendt med, da lægerne kontaktede os sundhedsordførere, og vi fik tilsendt bogen »Bloody Hell«, som er skrevet af Louise Dreisig, der selv er ramt af sygdommen, og som har gjort en kæmpe indsats for at oplyse om de konsekvenser, som endometriose har.
Vi tog det ganske alvorligt.
Sundhedsudvalget besluttede at holde en intern høring og efterfølgende en ekstern høring.
Det var Camilla Fabricius fra Socialdemokratiet og jeg, der fik opgaven, og det blev et kæmpestort tilløbsstykke, hvor Landstingssalen blev fyldt.
Konferencen blev en succes, og flere sundhedsfaglige medier satte fokus på den også kaldet sjældne og oversete sygdom, der sandsynligvis er arvelig.
Det, at sygdommen er arvelig, har sikkert også betydning på den måde, at mødrene, som var ramt af endometriose, måske vænnede sig til, at det var ganske forfærdeligt, og at sådan var det, og den viden har de måske bragt videre til deres døtre.
Vi blev bibragt viden om, at det rent faktisk er unormalt at have stærke menstruationssmerter, og at det bør udredes i sundhedsvæsenet.
En anden sygdom, som vi også er blevet bekendt med for ikke så lang tid siden, er sygdommen lipødem.
Det er faktisk ganske voldsom fedtophobning omkring arme, ben og hofter – en fedtophobning, der kan være så voldsom, at de ramte kvinder rent faktisk mister eller reducerer deres mobilitet.
Og hvis man mister eller reducerer sin mobilitet, ser det jo sort ud, både i forhold til have et job og selvfølgelig også i forhold til at have social omgang med andre.
En midlertidig løsning kan være at anvende kompressionsstrømper og -ærmer, men det er kommunerne faktisk meget tilbageholdende med, fordi det er ret dyrt.
Desværre er der ikke åbent for hverken diagnosticering eller behandling i øjeblikket, og det er jo helt utilstedeligt.
Der er lukket for tilgang både på Bispebjerg og i Skejby, og jeg må bare sige, at jeg bliver direkte vred, når jeg taler med de kvinder, der bliver afvist.
Det kan vi som samfund simpelt hen slet ikke være bekendt.
Der er rent faktisk også, kan jeg se, oprettet en facebookgruppe med omkring 1.400 medlemmer, som forsøger at støtte og hjælpe hinanden.
Dem, som har midlerne til det, har mulighed for at tage til Tyskland.
Det koster rent faktisk en kvart million eller i omegnen af det for at få fjernet de fedtaflejringer, der er enten på arme, ben eller hofter eller i det hele taget.
Det synes jeg simpelt hen ikke vi kan være bekendt.
De kvinder har bestemt behov for at få en ordentlig diagnosticering og også en ordentlig behandling.
I Det Konservative Folkeparti finder vi det vigtigt at kunne behandle alle sygdomme og specielt sygdomme med så store, store konsekvenser som nævnt her.
Kvinders overgangsalder har også store konsekvenser for nogle kvinder, hvor andre kommer igennem det uden væsentlige gener.
Samlet set har kvindesygdomme store konsekvenser for den enkelte kvinde, men det har bestemt også en stor samfundsmæssig betydning.
Der er kvinder, som forlader arbejdsmarkedet før tid på grund af deres gener, og mange går ned i tid af samme årsag, altså bliver der ikke leveret de arbejdstimer, som man kunne forvente, hvis man sikrer bedre diagnosticering og bedre behandling.
Vi vil derfor også opfordre sundhedsministeren til at indkalde til forhandlinger om området.
Vi kan også godt være med i en beretning, hvis vi kan blive enige om noget, som kan tilgodese patienternes behov.
Tak for ordet.